CELEX: 32016D0170
Language: lv
Date: 2016-02-05 00:00:00
Title: Komisijas Īstenošanas lēmums (ES) 2016/170 (2016. gada 5. februāris), ar ko apstiprina metodes cūku liemeņu klasificēšanai Somijā (izziņots ar dokumenta numuru C(2016) 658)

9.2.2016   
            
            
               LV
            
            
               Eiropas Savienības Oficiālais Vēstnesis
            
            
               L 32/163
            
         KOMISIJAS ĪSTENOŠANAS LĒMUMS (ES) 2016/170
   (2016. gada 5. februāris),
   ar ko apstiprina metodes cūku liemeņu klasificēšanai Somijā
   
      
         (izziņots ar dokumenta numuru C(2016) 658)
      
   
   (Autentisks ir tikai teksts somu un zviedru valodā)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 20. panta p) punktu,
   tā kā:
   
               (1)
            
            
               Regulas (ES) Nr. 1308/2013 IV pielikuma B daļas IV iedaļas 1. punktā paredzēts, ka cūku liemeņu klasificēšanas nolūkā muskuļaudu saturs jānovērtē, izmantojot Komisijas apstiprinātas klasificēšanas metodes, un ka apstiprināt drīkst tikai statistiski pierādītas novērtēšanas metodes, kuru pamatā ir vienas vai vairāku cūkas liemeņa anatomisko daļu fiziska izmērīšana. Klasificēšanas metodes būtu jāapstiprina tikai tad, ja to pieļaujamā novirze nepārsniedz novērtējuma maksimālo statistisko kļūdu. Minētā novirze ir noteikta Komisijas Regulas (EK) Nr. 1249/2008 (2) 23. panta 3. punktā.
            
         
               (2)
            
            
               Ar Komisijas Lēmumu 96/550/EK (3) tika atļauta triju metožu izmantošana cūku liemeņu klasificēšanai Somijā.
            
         
               (3)
            
            
               Somija lūdza, lai Komisija atļauj tai aizstāt liemeņa muskuļaudu novērtēšanas formulu, ko izmanto “Hennessy Grading Probe 4 (HGP4)” metodē, kā arī atļauj vienu jaunu metodi – “AutoFOM III” –, kurai vajadzētu aizstāt patlaban izmantoto “Autofom” metodi, cūku liemeņu klasificēšanai tās teritorijā. Somija protokolā, kas paredzēts Regulas (EK) Nr. 1249/2008 23. panta 4. punktā, ir sīki aprakstījusi sadalīšanas izmēģinājumu, norādot principus, kuri ir jauno formulu pamatā, sadalīšanas izmēģinājuma rezultātu un vienādojumus, ko izmanto muskuļaudu procentuālā daudzuma novērtēšanai. Somija arī lūdza, lai Komisija šajā lēmumā neiekļauj “Intrascope/Optical probe” metodi, jo tā vairs netiek izmantota.
            
         
               (4)
            
            
               Pārbaudot šo lūgumu, tika secināts, ka jauno formulu un klasificēšanas metodes apstiprināšanas nosacījumi ir izpildīti. Tāpēc šīs formulas un klasificēšanas metode būtu jāapstiprina lietošanai Somijā.
            
         
               (5)
            
            
               Aparātu vai klasificēšanas metožu izmaiņas nebūtu jāatļauj, ja vien tās nav skaidri apstiprinātas ar Komisijas īstenošanas lēmumu.
            
         
               (6)
            
            
               Skaidrības un juridiskās noteiktības labad būtu jāpieņem jauns lēmums. Tādēļ Lēmums 96/550/EK būtu jāatceļ.
            
         
               (7)
            
            
               Ņemot vērā tehniskos apstākļus saistībā ar jaunu metožu un formulu ieviešanu, cūku liemeņu klasifikācijas metodes, kas apstiprinātas ar šo lēmumu, būtu jāpiemēro no 2016. gada 1. februāra.
            
         
               (8)
            
            
               Šajā lēmumā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,
            
         IR PIEŅĒMUSI ŠO LĒMUMU.
   1. pants
   Somijā cūku liemeņu klasificēšanai saskaņā ar Regulas (ES) Nr. 1308/2013 IV pielikuma B daļas IV iedaļas 1. punktu ir atļauts izmantot šādas metodes:
   
               a)
            
            
               aparāts “Hennessy Grading Probe 4 (HGP 4)” un ar to saistītās novērtēšanas metodes, kuru sīks apraksts sniegts pielikuma I daļā;
            
         
               b)
            
            
               aparāts “AutoFOM III” un ar to saistītās novērtēšanas metodes, kuru sīks apraksts sniegts pielikuma II daļā.
            
         2. pants
   Apstiprināto aparātu vai klasificēšanas metožu izmaiņas nav atļautas, izņemot gadījumus, kad minētās izmaiņas ir skaidri apstiprinātas ar Komisijas lēmumu.
   3. pants
   Atceļ Lēmumu 96/550/EK.
   4. pants
   Šo lēmumu piemēro no 2016. gada 1. februāra.
   5. pants
   Šis lēmums ir adresēts Somijas Republikai.
   
      Briselē, 2016. gada 5. februārī
      
         
            Komisijas vārdā –
         
         
            Komisijas loceklis
         
         Phil HOGAN
      
   
   
      (1)  OV L 347, 20.12.2013., 671. lpp.
   
   
      (2)  Komisijas 2008. gada 10. decembra Regula (EK) Nr. 1249/2008, ar ko paredz sīki izstrādātus noteikumus par Kopienas skalu ieviešanu liellopu, cūku un aitu liemeņu klasifikācijai un cenu paziņošanas kārtību (OV L 337, 16.12.2008., 3. lpp.).
   
      (3)  Komisijas 1996. gada 5. septembra Lēmums 96/550/EK, ar ko apstiprina metodes cūku liemeņu klasificēšanai Somijā (OV L 236, 18.9.1996., 47. lpp.).
   
      PIELIKUMS
      
         METODES CŪKU LIEMEŅU KLASIFICĒŠANAI SOMIJĀ
      
      I DAĻA
      
         Hennessy Grading Probe 4 (HGP4)
      
      
               
                  1.
               
               
                  Šajā daļā izklāstītos noteikumus piemēro tad, ja cūku liemeņu klasificēšanai izmanto aparātu “Hennessy Grading Probe 4 (HGP4)”.
               
            
               
                  2.
               
               
                  Aparāts “Hennessy Grading Probe” ir aprīkots ar zondi, kuras diametrs ir 5,95 mm un kuras priekšgalā ir 6,3 mm garš asmens ar fotodiodi (Siemens LED [modelis LYU 260-EO] un fotodetektors [modelis 58 MR]), un kuras darbības attālums ir no 0 līdz 120 mm.
               
            
               
                  3.
               
               
                  Liemeņa muskuļaudu saturu aprēķina pēc šādas formulas:
                  Y = 67,091 – 0,566 × S1 – 0,381 × S2 + 0,078 × M,
                  kur:
                  
                              S1
                           
                           
                              :
                           
                           
                              muguras taukaudu slāņa biezums (ieskaitot ādu) milimetros, ko mēra 8 cm attālumā no liemeņa viduslīnijas aiz pēdējās ribas (starp četrpadsmito ribu un pirmo jostas skriemeli);
                           
                        
                              S2
                           
                           
                              :
                           
                           
                              muguras taukaudu slāņa biezums (ieskaitot ādu) milimetros, ko mēra 6 cm attālumā no liemeņa viduslīnijas starp trešo un ceturto ribu;
                           
                        
                              M
                           
                           
                              :
                           
                           
                              muskuļaudu slāņa biezums (ieskaitot ādu) milimetros, ko mēra 6 cm attālumā no liemeņa viduslīnijas starp trešo un ceturto ribu.
                           
                        
            
               
                  4.
               
               
                  Šo formulu piemēro liemeņiem, kuru svars ir no 50 līdz 120 kg.
               
            II DAĻA
      
         AutoFOM III
      
      
               
                  1.
               
               
                  Šajā daļā izklāstītos noteikumus piemēro tad, ja cūku liemeņu klasificēšanai izmanto aparātu “AutoFOM III”(Fully automatic ultrasonic carcass grading).
               
            
               
                  2.
               
               
                  Aparāts ir aprīkots ar 16 pārveidotājiem, kas integrēti nerūsoša tērauda blokā. Paraugiem izmantotie mērījumi ietver kopējā lieluma novērtējumu un īpašības, kas izriet no diviem izraudzītajiem šķērsgriezumiem. Divu izraudzīto šķērsgriezumu vieta ir muguras gabala visplānākā taukaudu slāņa vieta un muguras gabala un šķiņķa krustojuma vieta. Aparāts cauri audiem raida skaņas viļņus. Viļņi, ko atstaro kauli, muskuļaudi un taukaudi, tiek pārveidoti iekšpuses attēlā. Pamatojoties uz šo attēlu, tiek izveidoti digitāli attēli un veikta datu analīze.
               
            
               
                  3.
               
               
                  Liemeņa muskuļaudu saturu aprēķina pēc šādas formulas:
                  Y = 63,2758 + 0,081174 × R2P1 – 1,11488 × R2P5 – 0,89933 × R2P10 + 0,057066 × R3P3 + 0,097869 × R3P5,
                  kur:
                  
                              R2P1
                           
                           
                              :
                           
                           
                              vidējais ādas biezums;
                           
                        
                              R2P5
                           
                           
                              :
                           
                           
                              ādas biezums izraudzītajā punktā P2 (milimetros);
                           
                        
                              R2P10
                           
                           
                              :
                           
                           
                              plānākais taukaudu slānis šķērsgriezumā (milimetros);
                           
                        
                              R3P3
                           
                           
                              :
                           
                           
                              gaļas slāņa mērījums izraudzītajā punktā MFT (milimetros);
                           
                        
                              R3P5
                           
                           
                              :
                           
                           
                              biezākā gaļas slāņa mērījums milimetros.
                           
                        
            
               
                  4.
               
               
                  Šo formulu piemēro liemeņiem, kuru svars ir no 50 līdz 120 kilogramiem.